
Az érzelmi elkötelezettséggel összefüggő tényezők vizsgálata a Széchenyi István Szakkollégium példáján

A dolgozat témájaként a szervezeti elkötelezettséget választottuk, amelynek vizsgálatát az esetek többségében az üzleti szférában alkalmazzák a szervezetkutatók. Kutatásunk alapját Allen és Meyer háromkomponensű modellje képezi, amely a szervezeti elkötelezettséget három különböző pszichológiai folyamat alapján érzelmi, folytonossági és normatív összetevőre bontja. Vizsgálatunk során beigazolódik feltevésünk, miszerint saját szakkollégiumunkban a tagok érzelmi elkötelezettsége a legjelentősebb a három komponens közül, így későbbi vizsgálatainkat erre a dimenzióra szűkítjük. Dolgozatunkban megvizsgáljuk, hogy néhány, a szakirodalom által megfigyelt tényező (szervezeti polgár magatartás (OCB), csoportkohéziós erő (GE)) és az érzelmi elkötelezettség között milyen szoros összefüggés van. Fő hipotézisünk szerint a csoportkohéziós erő és az önkéntes magatartás pozitív kapcsolatban áll az érzelmi komponenssel a szakkollégiumban. Kutatásunkban ok-okozati összefüggésekre nem, csupán kapcsolati szorosságokra tudunk rámutatni, ami a szakkollégiumunk számára hasznos információkkal szolgálhat. Úgy véljük dolgozatunk elméleti modellje más hallgatói szervezetek számára is hasznosítható lehet.



